## TRAM d’Alacant va facilitar la mobilitat d’1,5 milions d’usuaris a l’abril

*** El resultat obtingut suposa el 9,53 % més dels viatges registrats en el mateix període de l’any passat i 137.155 passatgers més
* La línia 2 va ser la més utilitzada amb 617.843 moviments i Luceros, l’estació amb més trànsit, amb 261.267 clients**

TRAM d’Alacant va facilitar la mobilitat d’1.576.370 usuaris durant el mes d’abril passat, amb un augment de viatgers del 9,53 % respecte al mateix període de l’any passat i 137.155 passatgers més. El dia de més trànsit va ser el divendres 19, amb 62.601 clients.

En conjunt, Ferrocarrils de la Generalitat Valenciana (FGV) va sumar entre TRAM d’Alacant i Metrovalencia un total de 10.145.195 usuaris a l’abril, que representen un 22,60 % més dels moviments acumulats en este mateix mes en 2023 i 1.870.219 desplaçaments més.

**Distribució per línies**

Segons la distribució per línies, la línia 2, que unix Luceros amb Sant Vicent del Raspeig, va ser la més utilitzada amb 617.843 moviments; seguida de la línia 1, que comunica Luceros i Benidorm, que en va aconseguir 323.290; la línia 3, que enllaça Luceros amb El Campello, en va obtindre 252.472; la línia 4, que unix Luceros amb Plaza La Coruña, en va sumar 187.012; la línia 5, nexe d’unió entre Porta del Mar i Plaza La Coruña, en va acumular 99.659, i la línia 9, que discorre entre Benidorm i Dénia, va registrar 96.094 viatges.

**Luceros, l’estació més transitada**

En el trànsit per estacions, Luceros va ser la més visitada, amb 261.267 persones usuàries. La van seguir Mercado, amb 171.439, i en tercera posició Benidorm, amb 116.259. En la quarta posició es va situar Sant Vicent del Raspeig, amb 89.592; en la quinta, Marq-Castillo, amb 88.854; en la sexta, El Campello, amb 62.634; en la sèptima, Bulevar del Pla, amb 47.964; en l’octava posició, Garbinet, amb 45.196; en nové lloc, Pintor Gastón Castelló, amb 44.787, i en desé lloc, Hospital, que va registrar 37.360 moviments.

Com que hi ha la possibilitat de comprar i validar els títols de transport a l’interior de les unitats de tramvia, tren-TRAM i tren convencional, les vendes i validacions de títols de transport en ruta es van concretar en 29.754 viatges.

Fecha: 12/05/2024